Title: ประกาศสำนักงานตำรวจแห่งชาติ เรื่อง ตั้งสถานีตำรวจภูธรตำบลในเขตพื้นที่ตำรวจภูธรจังหวัดปัตตานี

ประกาศสำนักงานตำรวจแห่งชาติ

ประกาศสำนักงานตำรวจแห่งชาติ
เรื่อง
ตั้งสถานีตำรวจภูธรตำบลในเขตพื้นที่ตำรวจภูธรจังหวัดปัตตานี

ตามที่ได้มีพระราชกฤษฎีกาแบ่งส่วนราชการสำนักงานตำรวจแห่งชาติ
พ.ศ. ๒๕๔๘ กฎกระทรวงแบ่งส่วนราชการเป็นกองบังคับการ
หรือส่วนราชการที่เรียกชื่ออย่างอื่นในสำนักงานตำรวจแห่งชาติ พ.ศ. ๒๕๔๘
และประกาศสำนักงานตำรวจแห่งชาติ
ว่าด้วยการกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการ
ซึ่งมีผลบังคับใช้ตั้งแต่วันที่ ๓๐ มิถุนายน พ.ศ. ๒๕๔๘ เป็นต้นไป
ได้กำหนดให้สถานีตำรวจภูธรอำเภอโคกโพธิ์ จังหวัดปัตตานี มีเขตอำนาจการรับผิดชอบหรือเขตพื้นที่การปกครอง
จำนวน ๑๒ ตำบล นั้น

เนื่องจากปัจจุบันพื้นที่อำเภอโคกโพธิ์
จังหวัดปัตตานี มีสภาพเปลี่ยนแปลงไปตามความเจริญของท้องถิ่นที่ขยายตัวอย่างรวดเร็ว
จำนวนประชากรเพิ่มมากขึ้น ส่งผลให้เจ้าหน้าที่ของรัฐไม่สามารถปฏิบัติหน้าที่รักษาความปลอดภัยในชีวิตและทรัพย์สินของประชาชนได้อย่างทั่วถึง
ทำให้เกิดปัญหาการก่ออาชญากรรม
โดยเฉพาะจากสถานการณ์การก่อการร้ายและการก่อความไม่สงบในพื้นที่ ดังนั้น เพื่อเพิ่มประสิทธิภาพในการปฏิบัติหน้าที่รักษาความสงบเรียบร้อย
ความปลอดภัยในชีวิตและทรัพย์สินของประชาชน และส่วนราชการต่าง ๆ ในพื้นที่
รวมทั้งเพื่อช่วยแบ่งเบาภาระความรับผิดชอบในพื้นที่ดังกล่าวข้างต้น
จึงสมควรตั้งสถานีตำรวจภูธรตำบลขึ้น

อาศัยอำนาจตามความในมาตรา
๖ แห่งพระราชกฤษฎีกาแบ่งส่วนราชการสำนักงานตำรวจแห่งชาติ พ.ศ. ๒๕๔๘
และคำสั่งสำนักนายกรัฐมนตรี ที่ ๒๘๑/๒๕๔๘ ลงวันที่ ๔ สิงหาคม พ.ศ. ๒๕๔๘ เรื่อง
มอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรีจึงออกประกาศไว้
ดังต่อไปนี้

ข้อ ๑  ให้จัดตั้งสถานีตำรวจภูธรตำบลขึ้นเรียกว่า สถานีตำรวจภูธรตำบลนาประดู่
ตั้งที่ทำการที่ตำบลนาประดู่
มีเขตอำนาจการรับผิดชอบหรือเขตพื้นที่การปกครองสามตำบล ได้แก่ ตำบลนาประดู่ ตำบลทุ่งพลา
และตำบลปากล่อ อำเภอโคกโพธิ์ จังหวัดปัตตานี
โดยให้อยู่ในความปกครองของสถานีตำรวจภูธรอำเภอโคกโพธิ์ จังหวัดปัตตานี

ข้อ ๒[๑]  ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๑๘
ตุลาคม พ.ศ. ๒๕๔๘
พลตำรวจเอก ชิดชัย  วรรณสถิตย์
รองนายกรัฐมนตรี
ปฏิบัติราชการแทนนายกรัฐมนตรี

[เอกสารแนบท้าย]

๑.
บัญชีแสดงหน่วยงานและเขตอำนาจการรับผิดชอบหรือเขตพื้นที่การปกครองของตำรวจภูธรจังหวัดปัตตานี
ตำรวจภูธรภาค ๙

(ดูข้อมูลจากภาพกฎหมาย)

ภูวนนท์/ผู้จัดทำ
๒ กันยายน ๒๕๕๓

พัสสน/ผู้ตรวจ
๒๔ กุมภาพันธ์ ๒๕๕๔

[๑] ราชกิจจานุเบกษา
เล่ม ๑๒๒/ตอนพิเศษ ๑๒๔ ง/หน้า ๓/๒ พฤศจิกายน ๒๕๔๘